Temeljem čl. 3. st. 1. Opće uredbe o zaštiti osobnih podataka (EU) 2016/679 Europskog parlamenta Vijeća os 27. travnja 2016. godine, Zakona o primjeni Uredbe o zaštiti osobnih podataka (NN 42/18) i Statuta Dječjeg vrtića Osmjeh (u daljnjem tekstu: Vrtić), Upravno vijeće DV Osmjeh na 22. sjednici održanoj 05.05.2021., na prijedlog ravnateljice, donosi:

**PRAVILNIK**

 **O OBRADI I ZAŠTITI OSOBNIH PODATAKA**

I. OPĆE ODREDBE

Članak 1.

Vrtić je obveznik primjene Opće uredbe o zaštiti podataka.

Temeljem odredbe čl. 4 točke 7. Opće odredbe o zaštiti podataka Vrtić je voditelj obrade osobnih podataka.

Vrtić kao voditelj obrade osobnih podataka sam ili zajedno s drugima određuje svrhu i sredstvo obrade osobnih podataka u skladu sa Općom uredbom o zaštiti podataka, važećim zakonodavstvom Republike Hrvatske (u daljnjem tekstu RH), pravom Europske Unije (u daljnjem tekstu EU) i drugim internim aktima Vrtića kojima se uređuje zaštita osobnih podataka.

Članak 2.

Ovaj Pravilnik o zaštiti osobnih podataka (u daljnjem tekstu Pravilnik) sadrži pravila za zaštitu osobnih podataka u postupku prikupljanja i obrade osobnih podataka koji se odnose na fizičke osobe a do kojih Vrtić dolazi tijekom svog redovnog poslovanja.

Svrha zaštite osobnih podataka je zaštita privatnog života i ostalih ljudskih prava i temeljnih sloboda u prikupljanju, obradi i korištenju osobnih podataka.

Zaštita osobnih podataka u Vrtiću osigurana je svakoj fizičkoj osobi bez obzira na državljanstvo i prebivalište te neovisno o rasi, boji kože, spolu, jeziku, vjeri, političkom ili drugom uvjerenju, nacionalnom ili socijalnom podrijetlu, imovini, rođenju, naobrazbi, društveno položaju ili drugim osobinama u skladu s odredbama Opće uredbe o zaštiti podataka.

Pravo na zaštitu osobnih podataka pripada svim ispitanicima na jednak način i pod jednakim uvjetima i ispitanici su ravnopravni u njegovom ostvarivanju.

Pojmovi i definicije

Članak 3.

U skladu sa Općom uredbom o zaštiti podataka pojedini izrazi u ovom Pravilniku imaju sljedeće značenje:

*Osobni podatak* označava sve podatke koji se odnose na pojedinca čiji je identitet utvrđen ili se može utvrditi („ispitanik”); pojedinac čiji se identitet može utvrditi jest osoba koja se može identificirati izravno ili neizravno, osobito uz pomoć identifikatora kao što su ime, identifikacijski broj, podaci o lokaciji, mrežni identifikator ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca

*Ispitanik* je svaki pojedinac (fizička osoba) od koje Vrtić prikuplja i obrađuje osobne podatke u smislu Opće uredbe o zaštiti podataka

*Obrada* znači svaki postupak ili skup postupaka koji se obavljaju na osobnim podacima ili na skupovima osobnih podataka, bilo automatiziranim bilo neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje

*Sustav pohrane* je zbirka osobnih podataka odnosno svaki strukturirani skup osobnih podataka koji je dostupan prema posebnim kriterijima.

*Voditelj obrade* u smislu ovog pravilnika je Vrtić. Vrtić određuje svrhe i sredstva obrade osobnih podataka

*Izvršitelj obrade* je fizička ili pravna osoba, državno ili drugo tijelo, koje obrađuje osobne podatke u ime voditelja zbirke osobnih podataka

*Primatelj* znači fizička ili pravna osoba, tijelo javne vlasti, agencija ili drugo tijelo kojem se otkrivaju osobni podaci.

*Treća strana* znači fizička ili pravna osoba, tijelo javne vlasti, agencija ili drugo tijelo koje nije ispitanik, voditelj obrade, izvršitelj obrade ni osobe koje su ovlaštene za obradu osobnih podataka pod izravnom nadležnošću voditelja obrade ili izvršitelja obrade

*Privola* *ispitanika* je svako dobrovoljno, posebno, informirano i nedvosmisleno očitovanje volje ispitanika kojim on izjavom ili jasnom potvrdnom radnjom daje pristanak za obradu osobnih podataka koji se na njega odnose;

*Povreda osobnih podataka* znači kršenje sigurnosti koje dovodi do slučajnog ili nezakonitog uništenja, gubitka, izmjene, neovlaštenog otkrivanja ili pristupa osobnim podacima koji su preneseni, pohranjeni ili na drugi način obrađivani

*Pseudonimizacija* znači obrada osobnih podataka na način da se osobni podaci više ne mogu pripisati određenom ispitaniku bez uporabe dodatnih informacija, pod uvjetom da se takve dodatne informacije drže odvojeno te da podliježu tehničkim i organizacijskim mjerama kako bi se osiguralo da se osobni podaci ne mogu pripisati pojedincu čiji je identitet utvrđen ili se može utvrditi

*Službenik za zaštitu osobnih podataka* je osoba imenovana od strane Vrtića koja vodi brigu o zakonitosti obrade osobnih podataka i ostvarivanju prava na zaštitu podataka.

*Nadzorno tijelo* je agencija za zaštitu osobnih podataka

II. PROCESI I PRAVILA U OBRADI OSOBNIH PODATKA

Obrada osobnih podataka

Članak 4.

Vrtić obrađuje osobne podatke samo uz uvjete određene Općom uredbom o zaštiti podataka i drugim internim aktima Vrtića kojima se uređuje zaštita osobnih podataka.

Vrtić obrađuje osobne podatke zakonito, pošteno i transparentno. Obrađuje samo primjerene i relevantne osobne podatke i to isključivo u posebne, izričite i zakonite svrhe te se dalje ne obrađuju na način koji nije u skladu s tim svrhama.

Osobni podaci moraju biti točni, potpuni i ažurni.

Osobni podaci koji nisu točni bez odlaganja se brišu ili ispravljaju.

Vrtić osobne podatke obrađuje isključivo na način kojim se osigurava odgovarajućim sigurnost osobnih podataka, uključujući zaštitu od neovlaštene ili nezakonite obrade te od slučajnog gubitka, uništenja ili oštećenja primjenom odgovarajućih tehničkih i organizacijskih mjera.

Vrtić osobne podatke čuva u obliku koji omogućuje identifikaciju ispitanika i to samo onoliko dugo koliko je potrebno u svrhe radi kojih se osobni podaci obrađuju. Iznimno, osobni podaci mogu se pohraniti i na dulja razdoblja ali samo ako će se isti obrađivati isključivo u svrhe arhiviranja u javnom interesu, u svrhe znanstvenog ili povijesnog istraživanja ili u statističke svrhe.

Svrha prikupljanja osobnih podataka

Članak 5.

Vrtić prikuplja osobne podatke u svrhu s kojom je ispitanik upoznat, koje je izričito navedena i u skladu s Općom uredbom o zaštiti podataka i važećim zakonodavstvom RH.

Osobni podaci se dalje obrađuju samo u svrhu u koju su prikupljeni, odnosno u svrhu koja je podudarna sa svrhom prikupljanja.

Vrtić neće prikupljati osobne podatke u većem opsegu nego što je to nužno da bi se postigla utvrđena svrha.

Vrtić će osobne podatke koristiti samo u vremenu koje je nužno za ostvarenje određene svrhe, osim ako Općom uredbom o zaštiti podataka i/ili posebnim propisima RH I EU nije određeno dulje razdoblje, a protekom navedenog vremena Vrtić će osobne podatke brisati.

Osnove za prikupljanje i daljnju obradu podataka

Članak 6.

Vrtić osobne podatke obrađuje samo i u onoj mjeri ako je ispunjen jedan od sljedećih uvjeta:

* da je ispitanik dao privolu za obradu svojih osobnih podataka u jednu ili više posebnih svrha
* da je obrada nužna za izvršavanje ugovora u kojem je ispitanik stranka
* da je obrada nužna radi poštovanja pravnih obveza Vrtića
* da je obrada nužna kako bi se zaštitili ključni interesi ispitanika ili druge fizičke osobe
* da je obrada nužna za izvršavanje zadaće od javnog interesa ili pri izvršavanju javnih ovlasti Vrtića
* da je obrada nužna za potrebe legitimnih interesa Vrtića ili treće strane, osim u slučaju kada su od tih interesa jači interesi ili temeljna prava i slobode ispitanika koji zahtijevaju zaštitu osobnih podataka, osobito ako je ispitanik dijete.

Privola kojom ispitanik Vrtiću daje pristanak za obradu osobnih podataka koji se na njega odnose mora biti dobrovoljna, dana u pisanom obliku s lako razumljivim, jasnim i jednostavnim jezikom, jasno naznačenom svrhom za koju se daje i bez nepoštenih uvjeta.

Ako se radi o obradi osobnih podataka djeteta ispod dobne granice od 16 godina, privolu na način opisanom u stavku 1. ovog članka daje nositelj roditeljske odgovornosti nad djetetom (roditelj ili zakonski skrbnik djeteta).

Informiranje ispitanika

Članak 7.

U postupku obrade osobnih podataka Vrtić na odgovarajući način (pisano ili izravno usmeno) ispitaniku pruža sve informacije vezano uz obradu njegovih osobnih podataka, a osobito o:

* identitetu Vrtića kao voditelju obrade osobnih podataka
* svrsi obrade podataka
* pravnoj osnovi za obradu podataka
* legitimnim interesima
* namjeri predaje osobnih podataka trećim osobama
* razdoblju u kojem će osobni podatci biti pohranjeni
* o pravi na pristup osobnim podacima te ne ispravak ili brisanje osobnih podataka i ograničavanje obrade
* pravu na ulaganje prigovora

Upravljanje zahtjevima ispitanika

Članak 8.

Vrtić će odmah, a najkasnije u roku od mjesec dana od dana podnošenja zahtjeva ispitanika:

* informirati ispitanika o svrsi obrade njegovih osobnih podataka, kategorijama osobnih podataka koji se obrađuju, o primateljima ili kategorijama primatelja kojima su osobni podaci otkriveni ili će im biti otkriveni , predviđenom razdoblju u kojem će osobni podaci biti pohranjeni te u slučaju kada se osobni podaci ne prikupljaju od ispitanika o njihovom izvoru
* dostaviti ispitaniku ispis osobnih podataka sadržanih u sustavu pohrane koji se na njega odnose
* ispraviti netočne podatke ili podatke dopunit
* provesti brisanje osobnih podataka koji se na ispitanika odnose pod uvjetom da osobni podaci više nisu nužni u odnosu na svrhe za koje su prikupljeni ili ako ispitanik povuče privolu na kojoj se obrada temelji

Rok iz stavke 1. ovog članka može se po potrebi produljiti za dodatna dva mjeseca, uzimajući u obzir složenost i broj zahtjeva. Vrtić obavješćuje ispitanika o svakom takvom produljenju u roku od mjesec dana od zaprimanja zahtjeva, zajedno s razlozima odgađanja.

Ako je zahtjev ispitanika podnesen elektroničkim putem, Vrtić informaciju pruža elektroničkim putem ako je to moguće, osim ako ispitanik zatraži drugačije.

O razlozima odbijanja zahtjeva ispitanika iz stavke 1. ovoga članka Vrtić će bez odgađanja, a najkasnije u roku od mjesec dana od primitka zahtjeva, izvijestiti ispitanika.

Članak 9.

Vrtić pruža informacije u skladu s člankom 7. ovog Pravilnika bez naknade.

Iznimno, ako su zahtjevi ispitanika očito neutemeljeni ili pretjerani Vrtić će naplatiti razumnu naknadu uzimajući u obzir administrativne troškove pružanja informacija ili obavijesti.

Članak 10.

Ispitanik koji smatra da je Vrtić povrijedio neko njegovo pravo zajamčeno Općom uredbom o zaštiti podataka ime pravo podnijeti zahtjev za utvrđivanje povrede prava nadležnom tijelu (AZOP)

Vrtić će u svim slučajevima kada je to moguće, a posebno prilikom javnog objavljivanja informacija sukladno Zakonu o pravu na pristup informacijama, provoditi pseudonimizaciju osobnih podataka u svrhu zaštite osobnih podataka.

II. SLUŽBENIK ZA ZAŠTITU PODATAKA

Članak 5.

Vrtić imenuje službenika za zaštitu podataka. Službenik za zaštitu podataka imenuje se iz redova zaposlenika Vrtića.

Kontakt podatke službenika za zaštitu podataka Vrtić objavljuje na svojim web stranicama te o osobi imenovanoj za službenika obavještava nadzorno tijelo.

Službenik za zaštitu podataka obavlja poslove informiranja i savjetovanja odgovornih osoba Vrtića i njegovih zaposlenika koji neposredno obavljaju obradu osobnih podataka o njihovim obvezama iz Opće uredbe, prati poštivanje Uredbe te drugih odredaba Unije ili države članice o zaštiti, omoguće prava ispitanika te surađuje s nadzornim tijelom.

Službenik za zaštitu podataka dužan je čuvati povjerljivost svih informacija koje sazna u obavljanju svoje dužnosti.

V. SUSTAV POHRANE

Članak 11.

Vrtić prikuplja i obrađuje sljedeće vrste osobnih podataka:

* osobni podaci zaposlenika Vrtića
* osobnih podataka djece korisnika usluga Vrtića
* osobnih podataka djece potencijalnih korisnika usluga Vrtića
* osobni podaci roditelja/skrbnika djece korisnika usluga Vrtića i članova njihovog zajedničkog kućanstva
* osobni podaci o zdravstvenom stanju djece korisnika usluga Vrtića, roditelja/skrbnika i članova njihovog zajedničkog kućanstva
* osobni podaci djece s posebnim potrebama - korisnika usluga Vrtića
* osobni podaci o članovima Upravnog vijeća Vrtića
* osobni podaci o kandidatima koji sudjeluju u natječajnom postupku za zasnivanje radnog odnosa
* osobni podaci vanjskih suradnika
* osobni podaci koje je Vrtić dužan prikupljati sukladno zakonskim i pod zakonskim propisima

Vrtić prikuplja i obrađuje slijedeće različite vrste osobnih podataka, primjerice ime i prezime, OIB, adresa, datum rođenja, stručna sprema, e –mail adresa i druge osobne podatke u svrhe određene ovim Pravilnikom i drugim zakonskim propisima i aktima Vrtića.

Vrtić prikuplja i obrađuje osobne podatke u svrhu:

* evidencije radnika i obračuna plaće
* ispunjavanje ugovornih obveza Vrtića
* ispunjavanje zakonskih obveza Vrtića
* u odgojno- obrazovne svrhe

Članak 12.

Za osobne podatke navedene u članku 11. ovog članka Vrtić vodi evidenciju aktivnosti obrade koja se nalazi u prilogu ovog Pravilnika i smatra se njezinim sastavnim dijelom.

Evidencija aktivnosti obrade sadrži najmanje sljedeće podatke:

* ime i kontaktne podatke Vrtića
* svrha obrade
* opis kategorija ispitanika i kategorija osobnih podataka;
* kategorije primatelja kojima su osobni podaci otkriveni ili će im biti otkriveni
* ako je to moguće, predviđene rokove za brisanje različitih kategorija podataka (rok čuvanja)
* opći opis tehničkih i organizacijskih sigurnosnih mjera za zaštitu podataka

Članak 13.

Vrtić imenuje Službenika za zaštitu osobnih podataka u skladu s odredbama ovog Pravilnika.

Povjeravanje poslova obrade osobnih podataka izvršitelju obrade

Članak 14.

Vrtić može zbog poslovnih potreba, na temelju ugovora, pojedine poslove u vezi s obradom podataka u okvirima svog poslovanja povjeriti drugoj fizičkoj ili pravnoj osobi odnosno izvršitelju obrade. U takvim slučajevima ugovor između Vrtića i izvršitelja obrade mora biti sklopljen u pisanom obliku.

Vrtić će poslove u svezi obradom osobnih podataka povjeriti samo izvršitelju obrade koji je registriran za obavljanje takve djelatnosti i koji osigurava dovoljno jamstva u pogledu ostvarivanja odgovarajućih mjera zaštite osobnih podatak, odnosno klasificiranih podataka ukoliko ispunjavaju uvjete utvrđene posebnim propisima koji uređuju područje informacijske sigurnosti.

Ugovorom koji Vrtić sklopi sa izvršiteljem obrade uredit će se međusobna prava i obveze, a osobito uz obvezu izvršitelja obrade da obavlja poslove na temelju naloga Vrtića, te da ne smije osobne podatke davati na korištenje drugim primateljima niti ih smije obrađivati za bilo koju drugu svrhu osim ugovorene. Izvršitelj obrade ujedno osigurava provođenje odgovarajućih tehničkih, organizacijskih i kadrovskih mjera zaštite osobnih podataka sukladno važećim zakonskim propisima kao i zahtjevima Vrtića u području zaštite podataka.

Odgovornost radnika Vrtića

Članak 15.

Svi radnici u Vrtiću odgovorni su za obradu osobnih podataka u skladu s Općom uredbom o zaštiti podataka i drugim internim aktima Vrtića kojima se uređuje zaštita osobnih podataka i važećim propisima RH na području zaštite osobnih podataka.

Radnici Vrtića su dužni prijaviti sve nepravilnosti vezane za obradu osobnih podataka.

Odgovornost drugih osoba

Članak 16.

Sve pravne i/ili fizičke osobe u tijeku poslovanja s Vrtićem dužne su se pridržavati odredbi ovog Pravilnika i drugih internih akata Vrtića kojima se uređuje zaštita osobnih podataka, a vrtić će ih upoznati s pravilima i procesima zaštite osobnih podataka u Vrtiću

VI. MJERE ZA ZAŠTITU OSOBNIH PODATAKA

Članak 14.

Da bi se izbjegao neovlašteni pristup osobnim podacima, podaci u pisanom obliku čuvaju se u registratorima, u zaključanim ormarima, a podaci u računalu zaštićuju se dodjeljivanjem korisničkog imena i lozinke koja je poznata zaposlenicima zaduženim za obradu podataka, te se radi daljnje sigurnosti i tajnosti pohranjuju na prenosive memorije.

Članak 15.

Osobe zadužene za obradu osobnih podataka dužne su poduzeti tehničke, kadrovske i organizacijske mjere zaštite osobnih podataka koje su potrebne da bi se osobni podaci zaštitili od slučajnog gubitka ili uništenja, od nedopuštenog pristupa ili nedopuštene promjene, nedopuštenog objavljivanja i svake druge zlouporabe,

Članak 16.

Ovaj Pravilnik objavljen je na oglasnoj ploči Vrtića dana 22.12.2021. god. i stupa na snagu danom objave.

KLASA: 011-01/21-1/2
URBROJ: 2198/09-05-21-2

Starigrad, 5.5.2021.

Ravnateljica:

Ana Prstec Marasović

Predsjednik Upravnog vijeća:

Marin Čavić

PRILOG:

**EVIDENCIJA OBRADE OSOBNIH PODATAKA**